ГуфIэгъуэкIэ къызэIуах
Iуащхьэмахуэ лъапэ къыщызэIуахащ бгы-лыжэ спортымкIэ Урысей чемпионат.
Абы и къызэгъэпэщакIуэщ Лъэпкъ бгы-лыжэ лигэр, КъБР-м Бгы-лыжэ спортымрэ сноубордымкIэ и федерацэр, КъБР-м СпортымкIэ и министерствэр, Iуащхьэмахуэ районым и администрацэр. Зэхьэзэхуэр къыщызэIуахым кърихьэлIащ КъБР-м и Правительствэм и УнафэщI Мусуков Алий, Урысейм Бгы-лыжэ спортымрэ сноубордымкIэ федерацэм и гъэзэщIакIуэ директор Цыганов Валерийрэ и президент Мельников Леонидрэ, Лъэпкъ бгы-лыжэ лигэм и лIыкIуэ Гурьев Юрий, «Курорты Северного Кавказа» акционер зэгухьэныгъэм и генеральнэ унафэщI Горчев Олег сымэ, нэгъуэщIхэри.
-Мыпхуэдэзэхьэзэхуэхэм мыхьэнэшхуэ яIэщ щIыналъэхэм я зэпыщIэныгъэр гъэбыдэнымкIэ, спортсменхэр зэрыгъэцIыхунымкIэ, ахэр щапхъэкIэ зэгъэхъуэжэнымкIэ, — къыхигъэщащ КъБР-м и Правительствэм и УнафэщIым. Ар хъуэхъуащ дэтхэнэ спортсменми зэфIэкI лъагэ къигъэлъэгъуэну.
— КъБР-м и Iэтащхьэ КIуэкIуэ Юрий фIыщIэ хузощI сыт и лъэныкъуэкIи зэIузэпэщу дунейпсо пщалъэм изагъэ мы зэхьэзэхуэр къызэрызэригъэпэщам папщIэ. Фи щIыналъэм щыпсэухэм сохъуэхъу, мыпхуэдэ зэпеуэ дахэхэр дяпэкIи фиIэну, — жиIащ Мельников Леонид. Абы Олимп комитетым къыбгъэдэкI фIыщIэ тхылъыр КъБР-м щIыхь зиIэ и тренер, бгы-лыжэ спорт школым иджыблагъэ и унафэщI ящIа Дадаев Эдуард иритыжащ.
Чемпионатым хэтащ къэралым и щIыналъэ 12-м, апхуэдэуи Словакием Къэзахъстэным къикIа спортсмени 100-м щIигъу. Ар екIуэкIынущ мазаем и 21 пщIондэ.
НафIэдз Мухьэмэд.
